Quan yera en funcionamiento as suyas instalacions feban que estase un d'os centros educativos millor equipaus d'Aragón. Bi heba 3 salons d'actos (tenendo o mas gran dica 1.300 butacas), una residencia de 12 plantas chunto a l'edificio central pa os estudiants foranos con quasi 2.000 camas, quantos pavillons d'aulas, cine, capiella, tabierna y apartamentos pa os profesors. Entre as instalacions esportivas se trobaba un pavillón poliesportivo, una piscina cubierta climatizada, un estadio d'atletismo, quantos campos de fútbol y de baloncesto, pistas de tenis, voleibol y balonmano. A suya biblioteca teneba dica 37.000 volumens. A más a oferta de instalacions se completaba con laboratorios de fisica, quimica, sciencias naturals y idiomas u tallers con maquinaria pa confección industrial entre atros.